Papersnake/gushiwen huggingface dataset:
三兄以白角巾寄遗，发不胜冠，因有感叹
元稹（唐代）

病瘴年深浑秃尽，那能胜置角头巾。暗梳蓬发羞临镜，

私戴莲花耻见人。白发过于冠色白，银钉少校颔中银。

我身四十犹如此，何况吾兄六十身。
立春日呈宫傅侍郎
皇甫曙（唐代）

朝旦微风吹晓霞，散为和气满家家。不知容貌潜消落，

且喜春光动物华。出问池冰犹塞岸，归寻园柳未生芽。

摩娑酒瓮重封闭，待入新年共赏花。
送韩文饶寺丞宰萧山
梅尧臣（宋代）

吴会未探穴，广陵先看潮。
横江百马怒，卷海万鼙嚣。
舟楫凌湍发，鱼龙接浪跳。
薄言增勇气，少当举山瓢。
元日二首呈永丰刘叔冶知县
戴复古（宋代）

市近人声杂，窗明雨色开。
异乡轻度节，同邸重传杯。
不碍狂夫醉，知无贺客来。
故园归未得，茅屋想苍苔。
送继宝禅者
释重显（宋代）

宝非宝，日杲杲。上上机，无处讨。赤水求来何太狂，荆山觅得苦相恼。

不恼不狂排夜光，险恶道中为津梁。
访姚雪蓬贬所
释渊（宋代）

故里田园抛弟妹，异乡灯火对妻儿。十年漂泊孤篷雪，谁补梅花入楚辞。
寓舍偶题
陆游（宋代）

转徙身飘梗，淹留等系匏。
雁孤依远渚，鸠拙寄空巢。
寒日赬梨颊，清霜常橘包。
平生麴道士，岁晚欲深交。
贺田都弦再帅夔
阳枋（宋代）

桃李三生黄口儿，春回桑梓放埙吹。
燕依旧主今还再，兔守空株懒未移。
暂对少陵堂下瀼，远怀靖节菊边篱。
好风借与一帆饱，归趁江空水落时。
次韵曹功显都承赏梅
洪适（宋代）

纷纷凡卉怯严冬，独有清姿对雪中。拂幌更宜妆妩媚，巡檐谁惮履穿空。

南来未见传声使，东望方思避俗翁。闻道联镳得幽趣，无因同醉玉堂东。
颂古九十八首
释印肃（宋代）

赵州火急要人成，大众浑无半眼窥。
骑个金毛游物外，南泉滴滴意深深。
题包希鲁祖母送学延望图
胡俨（明代）

髫龀怜儿幼，诗书仰母慈。过桥分野色，极目送春晖。

座右陈情表，窗前故杼机。试看图画里，泪落老莱衣。
论真黑色
贾似道（宋代）

黑者须当头似漆，仔细看来无别色。
于中牙肚白如银，到作将军为第一。
勾曲道中早行
陈凤（明代）

京国秋风急，驱车还晓行。
石林清露滴，野水白烟生。
逾坂迟童仆，问程称弟兄。
丹霞开曙色，前馆正鸡声。
初冬同诸子载酒白云洞五首 其一
何吾驺（明代）

幽兴泠然似子猷，还同飞雪满扁舟。直疑海蜃珍珠箔，未逊仙家白玉楼。

霢霢常悬呼雨鹜，霏霏肯听唤晴鸠。不知深谷为陵日，此地将无到十洲。
王孙贞吉以手镌印章寄惠走笔奉谢
胡应麟（明代）

遥遥双玉佩，赠我意何勤。石鼓周王篆，金泥汉帝文。

蛟螭寒压雾，科斗暗藏云。万古岣嵝碣，何时一对君。
题王朋梅金明池图
邓文原（元代）

溶溶春水戏群龙，画鼓兰桡竞奏功。得失等閒成愠喜，人生万事弈棋中。
江边
晁公溯（宋代）

素石寒沙共眇然，荒城古木暮云悬。
空山静答钟声远，落日晴随树影圆。
屡报传烽沈塞外，时来倚杖立江边。
东南耆旧今安否，欲寄新诗谁为传。
赠画鱼者
萧立之（宋代）

人言画马落马腹，画鱼须画北溟鲲。化作大鹏应不恶，九万里翼摩乾坤。
炎暑
彭汝砺（宋代）

炎暑半归天早凉，日阴苦短夜初长。风清月白已秋意，海角天涯非故乡。

无赖分为多病叟，有情还作一诗狂。溪声汩汩东西去，南北游人欲断肠。
多丽（西湖）
赵时奚（宋代）

敛吴云，翠奁推上红晴。渺澄流、鳞光寒碎，远峰螺绀低凝。杏香引、画船影湿，柳阴趁、骄马蹄轻。桥限宽平，堤横南北，去来人入绣围行。渐际晚，梅妆游困，十里曳歌声。苍烟润，飞鸦妒春，一梦催醒。

认名园、当时宴幸，缆痕犹在危亭。露花浓、静迎直砌，雾藓冷、淡护飞甍。几对东风，留连丽景，年□□老越山青。夜深月、照人依旧，何处最关情。欢娱地，星移世换，客恨还盈。
寓目
孔武仲（宋代）

清湾气象暮潭潭，渔客车罾似引帆。
三尺鲤鱼投密网，西江虽广尔何堪。
张沣州挽诗
项安世（宋代）

坦然无一物，此意极寥寥。
生死东西魄，盈虚早晚潮。
何人清夜省，举世万波摇。
试把斯文诵，英魂或可招。
和魏教授见赠
吕公著（宋代）

清世文章日月悬，无才惟幸乐丰年。
游山太室更少室，看水伊川又洛川。
古有孟轲难语觉，时无颜子易为贤。
读书每到天根处，长惧诸公问极前。
读书堂五首
叶子强（宋代）

左角明西方，十分农事回。
鞭蒲正尔束，系圄夷然开。
我胡汝乎正，一朝变喧豗。
仁义不蹂践，肺肝自胚胎。
再拜父老言，美意吾所该。
诗书不得力，亦自书中来。
任弘农尉献州刺史乞假还京
李商隐（唐代）

黄昏封印点刑徒，愧负荆山入座隅。
却羡卞和双刖足，一生无复没阶趋。
和韵答都昌胡令论诗
项安世（宋代）

竹屋芦门映短墙，夜深宜月晓宜霜。
青山顾欠如相识，白水粘天似故乡。
光景万端皆好句，肝肠百鍊见真刚。
今君正与民同乐，安得清愁满腹装。
思敬轩
江源（明代）

府仰堪舆如许大，问君何处着工夫。看他泼泼元何□，自我工工是入涂。

暗室有天皆监视，灵台无主便荒芜。不知践履成功后，收敛还容一物无。
送陈必强赴宜春理官掾三绝
廖行之（宋代）

君向春台好宦游，刑清今已狱无囚。
会闻宽恕求黄霸，肯复公卿慙太丘。
句
欧阳鈇（宋代）

故人惊会面，新恨说从头。
华阳吟三十首
白玉蟾（宋代）

一脚从别海南船，身逐云飞江浙天。
走遍洞天寻隐者，不知费几草鞋钱。
再和制帅
王之望（宋代）

用尽登山力，方知行路难。
孤峰宁久驻，半岭敢求字。
远目穷千里，危肠搅百酸。
川原忽开豁，岐路正平端。
次韵台守晁子莫见贻
吕颐浩（唐代）

去岁乘桴暂得闲，忽惊三命促登坛。向来彊健思投笔，老去衰迟懒据鞍。

玉帐梦回烽燧晓，水乡春尽铁衣寒。海山深处幽栖地，为我经营伫挂冠。
新酿熟寄高存之 其一
安希范（明代）

今年新酒胜他年，味似醍醐色似泉。每向尊前忆公瑾，一壶聊寄伴开编。
赠第二人石察判
王十朋（宋代）

策冠诸儒已奏闻，不妨居次避平津。坐看万石门阑大，转觉朋山气象新。

黄卷更穷稽古力，青云莫负致君身。试观忠献堂中像，亦是当时第二人。
对雪
吴锡畴（宋代）

婆娑舞忽凌空去，散漫狂还扫地来。
几片飞黏梅树上，恍疑昨夜有花开。
无等巌
周朴（唐代）

建造上方藤影里，
高僧往往似天台。
不知名树檐前长，
曾问道人岩下来。
罥马索 长夏苦雨，西屏再谱此调，徵予继声
樊增祥（清代）

飐西风，蛛网飘丝上帘竹。藜床睡起，满天凉雨梅初熟。

秦𥱧语涩，楚衣香润，小槅蝉纱秋烟绿。更晚来滴碎芭蕉，故与尊前破幽独。

遥嘱。乍疏仍密，似喧还静，画舫斋头泻鸣玉。夜夜总如秋夜，与君同剪西窗烛。

风亭水榭，梦里江南，忆否潇潇吴娘曲。待晓晴倚楼，凝望远岫，烟鬟赛新沐。
舟次芜湖却寄维扬刁学士
郑獬（宋代）

柳叶初黄未解飞，东风还与赏心违。
纵逢春处花期少，自过江来酒病稀。
平子解酬青玉案，秋娘能唱缕金衣。
扬州二十四桥月，长忆醉乘明月归。
题福清八景寿叶师相 其二 鳌顶云峰
李云龙（明代）

巨鳌自古誇神力，首戴坤维奠八极。山无拔木海不波，九域同登安乐国。

谁云弱水隔三千，载得云峰海上悬。金银宫关还谁在，铁笛时时弄紫烟。
新春感事八首终篇因以自解
陆游（宋代）

乌藤即是碧油幢，百万天魔指顾降。
酣枕不知霜缟瓦，下床已见日烘窗。
前调
杨冠卿（宋代）

细雨落檐花，帘卷金泥红湿。楼外远山横翠，染修眉愁碧。

旧游春梦了无痕，香尘暗瑶瑟。凭仗青鸾飞去，问新来消息。
杲和尚画赞
王庭圭（宋代）

硉硉矹矹，如祝融太华，高不知其几千丈。轩轩轰轰，如惊雷唳鹤，声彻乎九天之上。

道在真空，空即无相。以相求之，如盲摸象。乘机应物，河岳震响。

眼如掣电，舌如奔浪。转大法轮，说无尽藏。当恁么时有识之者，个是径山杲和尚。
十五夜对月有作和刁同年梅霖韵
陆汝猷（清代）

客中四度月团圞，半倚篷窗半据鞍。料得深闺今夜思，计程应说到长安。
大涤洞
鲁有开（宋代）

马蹄清晓破蓝田，一出红尘骨已仙。任锁九重山下路，终寻五已洞中天。

泉流碧砌长鸣玉，迹隐苍崖久蜕蝉。人世归时知变否，樵夫曾记烂柯年。
李廷臣
梅尧臣（宋代）

夹路青青草，随君去未休。亦将离思远，还共翠心抽。

细藉车轮稳，薰牵野蔓柔。王孙归不久，冉冉莫经秋。
卓锡泉
方信孺（宋代）

泉源无处不流通，隐显何关卓锡功。
欲识海潮连地脉，祗今双蟹出泉中。
贺大中丞张静峰征广之东西两收奇功二首 其一
湛若水（明代）

两鼓闻收两峒功，旌麾摇映广西东。于今已定筹边策，他日麟台又属公。
涵碧亭
张志行（宋代）

梦游还解洗尘劳，一日堪来一百遭。有眼石泉声更细，无心亭竹节犹高。

洞中意寂含千古，世上名轻等一毫。此药要知天付与，未宜轻话与儿曹。
第一百八十三
文天祥（宋代）

名贤慎出处，志士怀感伤。
犹残数行泪，引古惜兴亡。
风雨吟
李流芳（明代）

风风雨雨江头路，多少离人从此去。欲将别泪寄黄溪，昨日黄溪在何处。

归帆一挂不可收，西泠桥边人倚楼。独酌孤眠不成夜，又教风雨伴侬愁。
渔家傲·和门人祝寿
苏辙（宋代）

七十馀年真一梦。朝来寿斝儿孙奉。忧患已空无复痛。心不动。此间自有千钧重。
早岁文章供世用。中年禅味疑天纵。石塔成时无一缝。谁与共。人间天上随他送。
次韵尧明贡院诗
吕本中（宋代）

忍穷不能归，强饭亦良计。东风频报春，草木可次第。

厌为龙头缩，宁作龟尾曳。从来翰墨场，即有闻见滞。

譬如已耕田，更欲深种艺。或蒙卤莽报，未肯即卖弃。

不闻太仓粟，亦校毫发细。王卿固倦游，秽浊有蝉蜕。

声名动时人，我实托末契。泥涂倒屐齿，尘埃涴衣裌。

要为无用用，乃作不事事。下马旧战场，午日在庭戺。

向来槁木枝，忽有红绿缀。来非偶然住，去亦无所诣。

聚蚊著瓯中，得听此鹤唳。窗前有馀馥，胜韵入松桂。

扁舟下淮南，闾里思少憩。熟观昔所历，请与居士戏。

江湖要同归，不假木兰枻。
句 其十二
王安中（宋代）

随州九十九重山，安得乡人住此间。
前出塞
林希逸（宋代）

淮面如江春涨早，猎骑夜归城未锁。边头戍将惜官卑，举鞭怒指平安火。
颂古六十二首 其二十九
释清远（宋代）

黄金为骨玉为棱，莫把他家此日寻。多少从来悟心匠，尽将底事继威音。
青峭湾
陈岩（宋代）

石涧竹冈无尽时，上难著脚下难窥。平生所性佳山水，烟雨中行不废诗。
湛露
佚名（先秦）

湛湛露斯，匪阳不晞。不不夜饮，不醉无归。
湛湛露斯，在彼丰草。不不夜饮，在宗载考。
湛湛露斯，在彼杞棘。显允君子，莫不令德。
其桐其椅，其实离离。岂弟君子，莫不令仪。
木兰花
陈允平（宋代）

长江浩渺山明秀。宛转西风惊客袖。相逢才系柳边舟，相别又倾花下酒。

怪得新来诗骨瘦。都在秋娘相识后。一天明月照相思，芦汀洲霜满首。
再游虎丘二首
陈造（宋代）

阖庐归骨地，僧宇庇高丘。
又趁能诗伴，来为吊古游。
英雄馀幅纸，岁月莽东流。
未解山前客，相逢更说愁。
离江城遇雪
董嗣杲（宋代）

头上同云密布饶，湓江门外揖华镳。
舟穿苦竹黄芦去，帽任回风急雪飘。
踪迹几年怀玉石，江山一夜变琼瑶。
旁人莫讶吟穷返，慷慨殊胜过灞桥。
太常李博士史馆孙秘丞相继奉使浙右博士至郡
杨亿（宋代）

分忧從汉殿，捧诏出萧牆。
路入三吴远，舟浮一水长。
诗题石门侧，梦彻斗城傍。
清晓见云物，依依认帝乡。
与金陵士人话所过山水
洪繻（清代）

我居海外蓬山间，蓬莱海浅湾复湾。有山、有水无佳窟，听风、听雨愁心颜。

闻道江乡是佳处，烟花如海莺啼曙。但恨违隔万重山，骑鹤扬州无路去！

意境频频入梦中，非游浙北即江东。拄杖依稀三楚月，乘流彷佛五湖风。

今日遇子中华至，山川都作枕中记。虎踞龙蟠北固亭，鹤归凤去南屏寺。

水竹三分月二分，君家正在江南村。丹枫远远秋开径，黄叶萧萧昼闭门。

秣陵居士西陵客，有时苕霅为浮宅。郭外常看四明峰，剡中遥拥千溪碧。

适兴即登旧酒楼，莼羹鱼脍楼上头。苦竹城西人似水，富春江上月如钩。

斯景窃思分一半，君忆家乡遂三叹！寻亲身带岛夷烟，作客舟居沧海岸。

座中对语各婆娑，沃洲外有汉山河。何时收入黄图里？鹿耳、鸡笼岛屿多！
题壁
南阳驿妇（宋代）

流落南来自可嗟，避人不敢御铅华。
却怜当日莺莺事，独立春风露鬓斜。
演雅十章 其七
张至龙（宋代）

江鳞行比目，沙鸳睡交颈。不知山兔寒，清夜顾蟾影。
钱镛中书父受封还杭
倪岳（明代）

西湖老人湖上来，九重入觐天光回。凤雏九苞日边翥，龙文五色云中开。

承恩已慰沾浩荡，览胜自许凌崔嵬。西湖酒香归去旱，昨日河船笳鼓催。
呈王尚书应麟
谢翱（宋代）

寒风吹鬓影，客泪湿衣尘。
千里见积水，满城无故人。
船歌瓯雪尽，剑舞越花薪。
独忆丝纶老，相从话所亲。
答蒋波澄
陈恭尹（清代）

衡门深草闭，邻曲浊醪开。归读瑶华句，方知上客来。

搜罗劳哲匠，牵率愧芜才。不是祈人赏，猿声只自哀。
雨中登半天楼
弘历（清代）

细雨了不寒，春山恰如沐。肩舆冲烟丝，云壑度几曲。

岩楼号半天，每到延清瞩。雨景得始遇，秀润罨林麓。

远甸耕湿土，何人叱牛犊。布帐开细沟，何人课童仆。

云罩祗闻钟，山僧却眠熟。
浣溪沙 赠琴娃以上四首见元草堂诗余卷上
谢醉庵（元代）

沉屑微熏睡鸭金。朱弦还解解芳心。盈盈桃李未春深。天上鸾芳须着意，人间凤曲有知音。莫教风雨绿成阴。
对厅致语口号
洪适（宋代）

填然歌颂沸康庄，郁郁捎云昼漏长。礼浃三行盈绿醑，乐催百戏拥黄堂。

挹泉清节推吴隐，揽辔威声小范滂。来岁同称千万寿，天颜有喜举瑶觞。
禅人并化主写真求赞 其二五六
释正觉（宋代）

默而藏，妙而光。月之轮窄，斗之柄长。扶来草木春濡绿，夺去山川霜落黄。

相契可处，自然成章。
南坡口号十八首
郑清之（宋代）

记得儿时诵古诗，其甘如荠谓吾欺。
淡交休恨相知晚，携向晶盘笑杀伊。
过新桥
董嗣杲（宋代）

江城局吟思，每觉心神悄。
意行西郊旷，直渡新桥小。
香传酒垆异，枕此清溪窈。
南望元公茔，峨峨翠林杪。
宰木屯高阴，牌门灿华表。
风霜二百年，剥落几昏晓。
我来增敬心，道脉伊谁绍。
有泪盈衣巾，举头闻蜀鸟。
过冯保故居
刘慎荣（清代）

历朝患宦竖，不患大权偷。但患恃威福，忌贤向戈矛。

惟有冯太监，不与众椓侔。江陵结兰臭，国是相绸缪。
登令武山绝顶望嵩岳 其一
张远览（清代）

荦确通微径，高崖势欲骞。晴云开二室，秋色满中原。

烟暝千林接，风回万壑奔。便思骑鸾鹤，西去看昆仑。
四皓庙二首
王禹偁（宋代）

小言望小利，载在礼经中。
遂有鹰犬辈，拔剑各争功。
一出定万乘，去若冥冥鸿。
寂寂千古下，孰继采芝翁。
吴山谒祠
谢翱（宋代）

吴山坊顶戴高祠，禁地凄凉江水悲。却是北人题记壁，迤南耆旧独无诗。
咏蜘蛛
梅尧臣（宋代）

日结一尺网，知吐几尺丝。
百虫为尔食，九腹常苦饥。
无题集唐句十首 其十
童轩（明代）

愁听寒螀泪湿衣，嗟君此别意何如。相思莫道无来使，双鲤迢迢一纸书。
耕田歌
刘章（两汉）

深耕穊种，立苗欲疏。非其种者，锄而去之。
早过东郊
吴进（清代）

海气连云赤，东林发曙光。地余夜市火，人带晓行霜。

古岸遗残荻，寒塘渡野航。前村茅店早，新酒坐闻香。
题湖山十景 其十 东岸渔灯
陈镒（明代）

月黑楼前湖水明，渔灯点点过沙汀。芦风忽起光还灭，疑是寒宵夜燐青。
题南溟息上人听松轩
夏原吉（明代）

大雅久不作，钧天寂无音。繁声急响徒乱耳，凉风古意谁存心。

南溟道人独尔得真趣，扫却哇淫拂尘虑。縳茅直向吴山巅，绕屋森森种松树。

天风时自天际来，松声毕发真奇哉。清如寥寥老鹤唳碧落，惊如匆匆万马奔黄埃。

又如瑶台三千仙子朝帝阙，环佩珊珊步明月。琼林十八学士登瀛洲，轩盖翩翩振金节。

南溟此际谁与俱，钩帘宴坐心于于。声来在松听在我，我心还似松声虚。

不抱焦尾琴，不弄柯亭竹，惟听髯龙吟。岁寒更奇独，愧予走俗走未休，耳边安得辞諠啾。

南溟南溟为我留，半榻尚期后日重来游。
次韵杜安行嘉陵春日书事十首
郭印（宋代）

雨过川原秀，烟光画不如。
人情花动荡，春意鸟分疏。
造化空陈迹，乾坤一广居。
小轩聊燕息，夏屋正渠渠。
游衡山二首 其二
缪葆忠（清代）

矗立九千丈，置身霄汉间。纵横尽云海，咫尺即天关。

风厉佛应冷，鸟鸣山更閒。诸峰环足底，何处著尘寰。
荆门上张丞相
孟浩然（唐代）

共理分荆国，招贤愧不材。召南风更阐，丞相阁还开。

觏止欣眉睫，沉沦拔草莱。坐登徐孺榻，频接李膺杯。

始慰蝉鸣柳，俄看雪间梅。四时年籥尽，千里客程催。

日下瞻归翼，沙边厌曝鳃。伫闻宣室召，星象列三台。
初冬山居即事十首 其六
吴芾（宋代）

本是山中客，胡为作远游。风波惊脱险，岩谷喜寻幽。

纸帐寒来煖，僧蔬饱即休。百年如一梦，此外复何求。
木兰花慢·混一后赋
刘秉忠（元代）

望乾坤浩荡，曾际会，好风云。想汉鼎初成，唐基始建，生物如春。东风吹遍原野，但无言、红绿自纷纷。花月留连醉客，江山憔悴醒人。
龙蛇一屈一还伸，未信丧斯文。复上古淳风，先王大典，不贵经纶。天君几时挥手，倒银河，直下洗嚣尘。鼓舞五华鸑鷟，讴歌一角麒麟。
赠陈众仲秀才缬云辞
马祖常（元代）

缬云织波射金水，郎君水西著皮履。南陌紫尘十丈高，捋须买酒意气豪。

万里将书凭好鸟，荔枝千颗团团小。天津不隔少微星，阊阖门开夜光晓。
颂古四首
释清旦（宋代）

谁道先师无此语，焦尾大虫元是虎。
胡蜂不恋旧时窠，猛将岂在家中死。
急著眼，却回雇。
若会截流那下去，匝地清风随步举。
颖叔招饮吴圃
郭祥正（宋代）

五鼓开画戟，平明出重闉。小桥分野径，吴圃会众宾。

番禺二月尾，落花已无春。唯有蔷薇水，衣襟四时薰。

短垣乃浮丘，楼观何斩新。我公发幽晦，输金走车轮。

蓬莱飞一岛，云外拖晴绅。此景在眉睫，图绘未必匀。

从来不弹弋，傍砌鸟雀驯。寄语北海若，停风护松筠。

负才诗傲敌，纵酒吞湖漘。酩酊安足辞，不饮终成尘。

逍遥一日事，浮脆百年身。何须跨黄鹤，追彼瑶池人。

但当听公歌，卖交斥张陈。达道齐生死，笔端真有神。

挥洒十八韵，一一无价珍。老彼杜工部，玄哉扬子云。
冬至日独游吉祥寺
陈襄（宋代）

过眼荣枯民与风，久长那得似花红。
上人宴座观空阁，观色观空色即空。
偈
释显嵩（宋代）

昨日罗刹心，今朝菩萨面。
罗刹与菩萨，不隔一条线。
声声慢 题生香馆主人茶烟煮梦图
杨芳灿（清代）

梨云欲堕，蕉雨才停，微烟低袅湘竹。梦境迷离，响听瓶笙相续。

文窗绡帷半卷，漾溶溶、翠痕如縠。诗魂悄，定应吟遍，万山凉绿。

更著一庭花气，约几缕炉薰，暖香浮屋。徬佛天风，吹度碧城阑曲。

惺忪慧心易警，正鹦鹉、帘钩催觉。扶倦起，瀹灵芽、嫩汤初熟。
与陈伯之书
丘迟（南北朝）

迟顿首陈将军足下：无恙，幸甚，幸甚！将军勇冠三军，才为世出，幸燕雀之小志，慕鸿鹄以高翔！昔因机变化，遭遇明主，立功立事，开国称孤。朱轮华毂，拥旄万里，何其壮也！如何一旦为奔亡之虏，闻鸣镝而股战，对穹庐以屈膝，又何劣邪！

寻君去就之际，非有他故，直以不能内审诸己，外受流言，沈迷猖蹶，以至于此。圣朝赦罪责功，幸瑕录用，推赤心于天下，安反侧于万物。将军之所知，不假仆一二谈也。朱鲔涉血于友于，张绣剚刃於爱子，汉主不以为疑，魏君待之若旧。况将军无昔人之罪，而勋重於当世！夫迷途知返，往哲是与，不远而复，先典攸高。主上屈法申恩，吞舟是漏；将军松柏不剪，亲戚安居，高台未倾，爱妾尚在；悠悠尔心，亦何可言！今功臣名将，雁行有序，佩紫怀黄，赞帷幄之谋，乘轺建节，奉疆埸之任，并刑马作誓，传之子孙。将军独靦颜借命，驱驰毡裘之长，宁不哀哉！

夫以慕容超之强，身送东市；姚泓之盛，面缚西都。故知霜露所均，不育异类；姬汉旧邦，无取杂种。北虏僭盗中原，多历年所，恶积祸盈，理至燋烂。况伪孽昏狡，自相夷戮，部落携离，酋豪猜贰。方当系颈蛮邸，悬首藁街，而将军鱼游於沸鼎之中，燕巢於飞幕之上，不亦惑乎？

暮春三月，江南草长，杂花生树，群莺乱飞。见故国之旗鼓，感平生于畴日，抚弦登陴，岂不怆悢！

所以廉公之思赵将，吴子之泣西河，人之情也，将军独无情哉？想早励良规，自求多福。

当今皇帝盛明，天下安乐。白环西献，楛矢东来；夜郎滇池，解辫请职；朝鲜昌海，蹶角受化。唯北狄野心，掘强沙塞之间，欲延岁月之命耳！中军临川殿下，明德茂亲，揔兹戎重，吊民洛汭，伐罪秦中，若遂不改，方思仆言。聊布往怀，君其详之。丘迟顿首。
满江红（洪都生日不张乐，自述）
吴泳（宋代）

手摘桐花，怅还是、春风婪尾。按锦瑟、一弦一柱，又添一岁。紫马西来疑是梦，朱衣双引浑如醉。较香山、七十欠三年，吾衰矣。

红袖却，青尊止。檀板住，琼杯废。淡香凝一室，自观生意。事业不堪霜满镜，文章底用花如绮。笑江滨、游女尚高歌，滕王记。乐天六十七岁诗云：共把十千沽一斗，相看七十欠三年。
正月二日晨出大东门是日府公宴移忠院
陆游（宋代）

成都春事早，开岁已暄妍。
爁尾传杯後，遨头出郭前。
争门金騕褭，满野绣辎軿。
白发花边醉，何妨似少年。
大有山房为天台黄生赋
欧大任（明代）

洞辟空明上，千秋委羽时。鸣鸿飞欲隐，控鹤去难期。

旧业儒林传，名家祖德诗。谁知岩石卧，姓字动京师。
春日三会闲行
苏钦（宋代）

溪上横岗一道斜，成行鸳鹭落平沙。
竹篱茅舍林中见，仿佛孤山处士家。
自君之出矣
佘翔（明代）

自君之出矣，铅华不复理。思君如浮云，日逐东流水。
送青神宰樊允南解官次杜应求韵
史尧弼（宋代）

折腰真漫尔，掉鞅忽班如。
心委身来去，人怀政卷舒。
宦游三釜计，臭味一编书。
此道傥同趣，何曾有别欤。
题司马提举画鹰
苏泂（宋代）

旧读少陵句，今观司马鹰。
风云千变化，天地一飞腾。
侧目看枝鸟，回身掣臂绳。
何由饮西颢，真逐羽毛升。
客有携寇莱公真挂于驿舍傍题云今作閰罗王概
贺铸（宋代）

凛凛英风万世孤，忽瞻容貌涕洟俱。
遗谋不愧生张说，异事犹烦鬼薰狐。
黑白已分归节义，丹表长慑在奸谀。
不烦摇扇苍蝇去，一片寒冰挂座隅。
灵岩纪胜
王经（宋代）

灵岩奇绝俯林埛，梯上层峦步一停。
朔意难欺芳树色，佛头浓抹远山青。
半泓药水瘳民疾，两硖云峰展翠屏。
壮我客怀瞻剑阁，寒乌飞处见苍冥。
夜坐感怀四十韵书于彭城御史台时甲辰七月七日也
江源（明代）

两出皇华使，重宣圣主仁。彭城方驻节，柏府暂栖身。

撩我月当方，蒸人暑尚殷。跏趺一夜坐，感慨百忧新。

起看星河动，寻惊木德迍。正须云汉续，谁复便宜陈。

锦绣公侯第，艰难岭海滨。天骄仍北寇，交阯更南邻。

郡邑飞刍急，朝廷授钺频。公门尽桃李，大道半荆榛。

内子长厌肉，边兵或脱巾。留连中使贡，辛苦役夫嗔。

远地闻迁贾，何时喜聘莘。庙堂端有策，夔契不无人。

奋激书生志，难危壮士颦。青云曾黾勉，白屋本酸辛。

忝逐登龙士，羞随入幕宾。幸叨三鼎禄，敢谓一官贫。

年到知非处，心应烛理真。军储公出纳，王法每持循。

慷慨思投笔，勤劳学伐轮。深恩宜结草，盛世莫思莼。

中泽悲鸿雁，仙槎望紫宸。徙薪徒有意，托谏竟无因。

马足千山路，衣襟三斗尘。昨逢南海客，传说故园春。

但得平安报，无烦松菊询。诗书付儿子，贤否任苍旻。

许友留孤剑，防身秘六钧。应酬惭敏捷，孤耽共嶙峋。

行检卑投阁，文章准过秦。百年忽过目，双鬓日添银。

上酒歌陶子，卜居怜楚臣。疏狂期入社，遗忘辄书绅。

清誉资朋友，丹心质鬼神。耽吟长入夜，作事每淩晨。

□道惟堪虑，循环复可欣。载歌天保颂，跂足太平辰。

□德□还长，吾人屈又伸。幸逢尧在上，坐见俗还淳。
上慧力寺
邹登龙（宋代）

今代空王宅，前朝处士家。
牛车回象藏，鹿苑发龙华。
松密风生树，江空月在沙。
阇黎饭钟后，邀我试新茶。
芜湖遇陈山人鹤席上分韵三首赠之 其一
宗臣（明代）

江云万片落胡床，斗酒高吟明月光。一自逢君出玄草，满天霜色似华阳。
上雷御史
李思衍（宋代）

台上栖乌颤晓寒，朱帘云静楚天宽。星芒摇动龙阿剑，霜气横天廌角冠。

苦透柏心风力劲，清临梅影雪痕乾。浑源闻有传家谱，夜露心香借易看。
寄沅州新守谢麟
陶弼（宋代）

险尽天开溪路平，诗书新将典新城。三千戍卒今无几，十万屯新古未耕。

属县乞除防虎槛，生蛮愿献采砂坑。从兹预拟风尘息，尽是仁威下旆旌。
伏日赠徐焦二生
欧阳修（宋代）

徐生纯明白玉璞，焦子皎洁寒泉冰。清光莹尔互辉映，当暑自可消炎蒸。

平湖绿波涨渺渺，高榭古木阴层层。嗟哉我岂不乐此，心虽欲往身未能。

俸优食饱力不用，官闲日永睡莫兴。不思高飞慕鸿鹄，反此愁卧偿蚊蝇。

三年永阳子所见，山林自放乐可胜。清泉白石对斟酌，岩花野鸟为交朋。

崎岖涧谷穷上下，追逐猿狖争超腾。酒美宾佳足自负，饮酣气横犹骄矜。

奈何乖离才几日，苍颜非旧白发增。彊欢徒劳歌且舞，勉饮宁及合与升。

行揩眼眵旋看物，坐见楼阁先愁登。头轻目明脚力健，羡子志气将飘凌。

只今心意已如此，终竟事业知何称。少壮及时宜努力，老大无堪还可憎。
谒四陵下宫
宋祁（宋代）

四陵烟柏蔽团晖，晓束朝绅拜庙闱。
台下俗无西向谢，寝中人护月游衣。
垂髯上汉龙难见，耘野连天鸟自飞。
酹毕驱车循故道，经时回望怅依依。
七爱诗。房杜二相国（玄龄、如晦）
皮日休（唐代）

吾爱房与杜，贫贱共联步。脱身抛乱世，策杖归真主。

纵横握中算，左右天下务。肮脏无敌才，磊落不世遇。

美矣名公卿，魁然真宰辅。黄阁三十年，清风一万古。

巨业照国史，大勋镇王府。遂使后世民，至今受陶铸。

粤吾少有志，敢蹑前贤路。苟得同其时，愿为执鞭竖。
棹歌行
王籍（南北朝）

扬舲横大江，乘流任荡荡。轻桡暮不息，复逐夜潮上。

时见湘水仙，恒闻解佩响。
寄上叔父夷仲三首
黄庭坚（宋代）

艰难闻道有归音，部曲霜行璧月沉。
王春正月调玉烛，使星万里朝天心。
颇令山海藏国用，乃见县官恤民深。
经心陇蜀封疆守，必有人材备访寻。
看论语四首 其三
陈渊（宋代）

陋巷从容一事无，不因邻斗出吾庐。箪瓢岂是忘忧物，自是从容乐有馀。
永安塔
陈岩（宋代）

心不能安总是魔，亭亭孤塔镇岩阿。
倘无佛力三千行，奈此丘蛇井鼠何。
满江红（用前韵送刘仓）
李曾伯（宋代）

荡节将行，愿隰尽、花毡铺白。人羡道、青丝辔整，红蕖幕出。宇宙中间无点翳，水天上下俱同色。向个中、著此玉为人，真英特。

元自得，融和力。浑不管，凝寒极。看福星临照，政敷民格。且访桃源仙世界，伫传梅驿春消息。定明年、拜表贺端闱，螭坳立。
煎茶诗赠履约
文徵明（明代）

嫩汤自候鱼生眼，新茗还誇翠展旂。谷雨江南佳节近，惠泉山下小船归。

山人纱帽笼头处，禅榻风花绕鬓飞。酒客不通尘梦醒，卧看春日下松扉。
宿莹公禅房闻梵
李颀（唐代）

花宫仙梵远微微，月隐高城钟漏稀。夜动霜林惊落叶，

晓闻天籁发清机。萧条已入寒空静，飒沓仍随秋雨飞。

始觉浮生无住著，顿令心地欲皈依。
江城梅花引 蔡巽堪师梅花草堂填词图
吴湖帆（清代）

谁家玉照旧亭台。那时栽。甚时开。未识当时可有美人来。

红萼无言低首笑，招明月，意殷勤，劝举杯。

举杯。举杯。斗诗才。雪作胎。酒作媒。罢也罢也罢不了，挝鼓声催。

更倚新腔吹笛谱江梅。敢问西湖林处士，疏影里，暗香中，醉几回。
诗书吟
邵雍（宋代）

画笔善状物，长于运丹青。
丹青人巧思，万物无遁形。
诗画善状物，长于运丹诚。
丹诚入秀句，万物无遁情。
诗者人之志，言者心之声。
志因言以发，声因律而成。
多识于鸟兽，岂止毛与翎。
多识于草木，岂止枝与茎。
不有风雅颂，何由知功名。
不肯赋比兴，何由知废兴。
观朝廷盛事，壮社稷威灵。
有汤武缔构，无幽厉欹倾。
知得之艰难，肯失之骄矜。
去巨蠹奸邪，进不世贤能。
择阴阳粹美，索天地精英。
籍江山清润，揭日月光荣。
收之为民极。著之为国经。
播之于金石，奏之于大庭。
感之以人心，告之以神明。
人神之胥悦，此所谓和羹。
既有虞舜歌，岂无臯陶赓。
既有仲尼删，岂无季札听。
必欲乐天下，舍诗安足凭。
得吾之绪余，自可致升平。
秋墅
储嗣宗（唐代）

欲暮候樵者，望山空翠微。虹随馀雨散，鸦带夕阳归。

穷巷长秋草，孤村时捣衣。谁知多病客，寂寞掩柴扉。
颂古九十八首
释印肃（宋代）

令导禅和翠微峰，铁壁铜墙路不同。
遥指双林是归处，至今犹尚鬼侗通。
次沈俭夫求花木韵
陈傅良（宋代）

我意何不乐，我颜复何{忄典}。
止斋有新畲，耕犊角已茧。
止斋有溪水，钓席随所展。
两山夹精舍，佳处迫庐岘。
朋来尽名流，燕坐皆胜践。
颓然止斋翁，心故不可转。
厌书或窥园，乘兴是陟巘。
日月之蔽亏，木阴自幽显。
雨露之密疎，草色自深浅。
翁子一解释咏，初不着姝娈。
易老探醇驳，风骚较宽褊。
眠食虽甚佳，病患盍加勉。
谤箧况所招，讼缿那能辨。
於焉更悟入，岂但苟排遣。
寄言子沈子，所欲果何件。
葭豕来春田，冥鸿脱秋狝。
欲兰犹见纫，月桂不可搴。
慕远失之近，求多得常鲜。
请以壮县才，从兹益怀卷。
深居勿近市，隘巷莫容辇。
有花门拥篲，无花地生藓。
尝试玩喧寂，何者是真舛。
旧学枉初心，新功费重研。
何如过止斋，我亦精文选。
方提干有端石砚池狭不能容水予携以归令匠者广之疑其不返也书来见督以诗解嘲
朱翌（宋代）

端溪有石紫玉润，未遇良工失追琢。眇哉池面劣容指，水至不能容一勺。

灊山道人请归治，要使墨池少开拓。每烦健步远来徵，事必不然空臆度。

子如不忘一块顽，予亦敢负千金诺。会令合浦看还珠，岂忍荆山长抱璞。

一毫不敢我非有，万顷难量子宜学。闻道年来好说禅，初机最忌多贪著。

认为己有已大谬，久假不归非爽约。均之在此犹在彼，弟兄四海何曾各。

笑倾万斛付江流，所有尽空心境廓。请对使者一斧碎，与公少解贪痴缚。
送张安国舍人
蔡戡（宋代）

若有人兮下天陬，乘云戏作人间游。
飘飘逸气横九州，明光射间动冕旒。
一挥坐遣千人休，老生瑟缩徒包羞。
余子走僵汗且流，自顾跛鳖惊骅骝。
大儿文举小儿修，眼高四海非吾俦。
堂堂人物倾曹刘，冰壶玉尺悬清秋。
胸次二十八宿周，笔力乃与造化侔。
挥毫落纸蟠龙虯，残篇醉墨人争收。
蚤年嬉笑登瀛洲，螭坳凤阁增皇猷。
出典方面分顾忧，昔襦今袴欢成讴。
六州父老思故侯，往往在处甘棠留。
祠庭均逸心夷犹，只恐富贵来相求。
公今起自曲江头，蒲帆十幅风飕飗。
微官拘缚如楚囚，虽欲从公嗟无由。
君王仄席勤咨诹，姓字当已覆金瓯。
入登廊庙参筹谋，勋庸并使书银钩。
他时东阁罗枚邹，贱子还许登门不。
过青霞谷
李云龙（明代）

背囊负丹经，花溪策绿玉。既经琪林下，遂造仙山麓。

流水绕洞门，深松隐茅屋。秋云寒不归，暮鸟飞相逐。

坐玩赤叶枫，行采黄花菊。紫芝既可茹，秘检时自读。

渺矣丘中想，永怀霞外躅。
冬末送魏起居赴京
孙逖（唐代）

大名将起魏，良史更逢迁。驿骑朝丹阙，关亭望紫烟。

西京春色近，东观物华偏。早赴王正月，挥毫记首年。
送頔子归庐陵
王庭圭（宋代）

西风吹我梦魂惊，送子东归无限情。好往沅湘探奇绝，远看衡岳正峥嵘。

黄昏渡口呼船急，后夜江头望月明。能把愁心寄明月，云开时到夜郎城。
浣溪沙（和葆先春晚饮会）

舒亶（宋代）

金缕歌残红烛稀。梁州舞罢小鬟垂。酒醒还是独归时。

画栋日高来语燕，绮窗风暖度游丝。几多落叶上青枝。
次韵酬清脩老
方岳（宋代）

玉堂老作清脩记，曾许渠为我辈人。髣髴三生虎溪笑，偶然一见面如春。
旱乡田父言
宋无（元代）

疲牛病喘饿桑间，碌碡閒眠麦地乾。残税驱将儿子去，豆畦却倩草人看。
泛舟过陈参军别业
陈堂（明代）

山城当睥睨，水上涌楼台。乳燕穿帘入，新筵逐浪开。

花明青眼客，日落紫霞杯。兴剧娇歌发，无劳棹鼓催。
得小圃城南用渊明归田园居韵六首 其二
程俱（宋代）

说难死韩非，法蔽叹商鞅。当时轩冕计，肯作刀锯想。

辰来阴影轩，事过流电往。胡为意无穷，机械日争长。

俗中多局促，正觉斯道广。斯道不可迷，荒涂辟榛莽。
观潮
周密（宋代）

浙江之潮，天下之伟观也。自既望以至十八日为盛。方其远出海门，仅如银线；既而渐近，则玉城雪岭际天而来，大声如雷霆，震撼激射，吞天沃日，势极雄豪。杨诚斋诗云“海涌银为郭，江横玉系腰”者是也。

每岁京尹出浙江亭教阅水军，艨艟数百，分列两岸；既而尽奔腾分合五阵之势，并有乘骑弄旗标枪舞刀于水面者，如履平地。倏尔黄烟四起，人物略不相睹，水爆轰震，声如崩山。烟消波静，则一舸无迹，仅有“敌船”为火所焚，随波而逝。

吴儿善泅者数百，皆披发文身，手持十幅大彩旗，争先鼓勇，溯迎而上，出没于鲸波万仞中，腾身百变，而旗尾略不沾湿，以此夸能。

江干上下十余里间，珠翠罗绮溢目，车马塞途，饮食百物皆倍穹常时，而僦赁看幕，虽席地不容间也。
和于秘丞见召之什
释重顯（宋代）

民瘼求来吏放闲，万家深夜启重关。
斋中既是清凉国，应笑支公别买山。
表海亭
黄裳（宋代）

大老悠悠不嗣音，高风难向望中寻。三千宾客空离合，十二山河自古今。

北户人归云洞远，东方春入牡丹深。两辞遣兴无他好，只有閒来醉与吟。
江南曲
沈括（宋代）

新秋拂水无行迹，夜夜随潮过江北。西风卷雨上半天，渡口微凉含晚碧。

城头鼓响日脚垂，天际笼烟锁山色。高楼索莫临长陌，黄竹一声无北客。

时平田苦少人耕，唯有芦花满江白。
次韵陪星子胡主簿游报先寺
圆至（元代）

木栖与渊蟠，所性各有适。顾余丘壑恋，大药不医癖。

青山亦可人，乍见如素识。森然一窗下，献此万丈碧。

簿领三秦英，轩昂谢尘迹。壮龄已叠组，旧阀况列戟。

洁身粉黛侧，僧榻群面壁。国鼎笔可扛，天机锦自织。

停骖偶相值，顾问借颜色。东风吹芳原，众卉竞春日。

远郊农饷起，烟屋香芋栗。牛鸣雨陇寒，释耒泥溅膝。

良时一游豫，能不念民疾。二宫山水窟，屦钵恬食息。

含羞目崭绝，讵意陪履屐。终期凌苍巅，一视空八极。
次牧《翁六月七日迎河东君于云间喜而有述》诗 其三
林云凤（清代）

九山佳处女仙家，路比章台定不赊。渡口未曾邀鹊驾，门前先已驻羊车。

修眉浣出纤纤月，娇靥匀来淡淡霞。自此携归琴水曲，分明解语白莲花。
寄孙辟呈郑谷郎中
齐己（唐代）

衡岳去都忘，清吟恋省郎。淹留才半月，酬唱颇盈箱。

雪长松柽格，茶添语话香。因论乐安子，年少老篇章。
满江红（寿江古心母）
丁黼（宋代）

某惶恐端拜申禀某官（称呼）。某兹者共审庆集慈闱，时临诞节。鹊巢载咏，知功行之弥深；鹤发双垂，真古今之希有。某阻升堂而展拜，敢载酒以称觞。寿算南山，更辑康宁之福；辞同下俚，聊申祝颂之忱。尚冀台慈，俯赐鉴瞩。

梅腊宾春，瑞烟满、华堂馥郁。还又祝、屏垂彩帨，觞称醽醁。南浦西山开寿域，朱帘画栋调新曲。庆彩衣、龙节侍慈萱，春长绿。双鹤发，齐眉福。一麟瑞，如冰玉。看国钩重见，五霞凝轴。王母瑶池鸾凤驭，麻姑金鼎神仙箓。数从今、椿算到何时，蟠桃熟。
庐墓有感
李景文（宋代）

流水绕门去，愁云压径斜。
无人烧柏子，有客问梅花。
橘熟猿窥树，池空鸟啄沙。
自伤寒谷日，不及照昏鸦。
云溪杂咏
郭印（宋代）

小阁供遐眺，凝眸万景閒。
江流连旷野，林杪出遥山。
思远凭栏外，吟成倚杖间。
乾坤无尽藏，造物岂容悭。
建溪行馆 其二
蔡銮扬（清代）

沧洲飞雨来，潭光忽凌乱。濑口人独归，石门鸟初散。

泬寥空在赏，川涂已屡换。明发趁晨风，直度黄泥岸。
秋日登郡楼望赞皇山感而成咏
李德裕（唐代）

昔人怀井邑，为有挂冠期。
顾我飘蓬者，长随泛梗移。
越吟因病感，潘鬓入愁悲。
北指邯郸道，应无归去期。
奉和九日幸临渭亭登高应制得时字
苏颋（唐代）

嘉会宜长日，高筵顺动时。晓光云外洗，晴色雨馀滋。

降鹤因韶德，吹花入御词。愿陪阳数节，亿万九秋期。
观雪
葛绍体（宋代）

只是寻常云雨晓，岁寒然后见天真。
人间莫作寒愁想，一片飞来一片春。
题赤壁图为钱景和赋
倪谦（明代）

坡仙豪气隘八荒，絷羁天脱神龙骧。思如百川赴东海，嬉笑怒骂皆文章。

天门萋菲多鬼蜮，放浪远投云水乡。江山如此良不恶，况有赤壁临沧浪。

天存此景似相待，新秋灏气传清商。老仙载酒赤壁下，烟波万顷一苇航。

是时东山月始出，浩歌棹雪迎流光。清风徐来水波静，毛骨飒爽生微凉。

凭虚浩浩不知止，空明坐击淩苍茫。水天一色粲星斗，恍若有路通银潢。

座中何人吹紫玉，呜呜怨泣孤舟孀。倚歌相和豁襟抱，拊景慷慨悲兴亡。

山川千古留霸迹，东望夏口西武昌。昔当曹瞒顺流下，舳舻千里旌旗扬。

临江洒酒气何壮，傲睨已灭孙吴疆。东风一炬悉灰烬，庙算岂料输周郎。

只今英雄果何在，惟剩山色摩青苍。寓形宇内海一粟，日月苦短江流长。

游挟飞仙不可得，有酒且共浇诗肠。江风山月不须买，匏尊相属乐未央。

洗盏更酌醒复醉，枕罍颓卧夫何妨。后此时维冬十月，重继斯游从雪堂。

仙魂化去邈千载，独遗二赋铿琳琅。我曾奉使向荆楚，扁舟载月经蕲黄。

醉呼坡仙酹赤壁，招魂拟欲凭巫阳。横江尚见旧孤鹤，掠舟西去蹁玄裳。

愧无词赋续高兴，梦想风流今几霜。良工意匠有深趣，笔妙不让顾长康。

平生于公想兴慕，爱貌此景归毫芒。一朝眼底且惊见，彷佛坐我尊俎傍。

始知人生贵适意，何用屑屑嗟行藏。
答颜太守
林蕴（唐代）

物力孤穷甚，无由蔽草庐。抱疴明盛世，丐食兵荒馀。

马革藏身拙，鸱夷报主疏。勉哉吾二子，太岁易消除。
清平乐（问讯梅花）
赵长卿（宋代）

楚梅娇小。好是霜天晓。宿酒恼人香暗绕。浸影碧波池沼。

生成素淡芳容。不须抹黛匀红。准拟成阴结子，莫教枉费春工。
和劝农诗 其二
虞俦（宋代）

节物常流转，人情作异同。颇期千载后，宁忍一朝穷。

隔叶饶晴哢，游丝罥堕红。老春何足恨，结习本来空。
三和妆字韵陈魁载酒
刘克庄（宋代）

荣途素定不须忙，羞作春妍爱古妆。
众促夺袍诗进御，君宁微服夜归乡。
怪来尊老升歌席，移就菩提养病坊。
闻说重题新鹤表，分留印绶与诸郎。
福州程使君止戈堂二首 其一
洪炎（宋代）

瓯山闽海两高深，幕府同开阅古今。堂号止戈贤守意，郡名长乐圣君心。

行看铸剑为农器，即有飞鸮集泮林。比日东南是洙泗，喜闻弦诵发清音。
和曾运使 其二
释慧空（宋代）

而今派下皆龙象，肯著风颠老万回。大士不知何所取，真成千里赚人来。
书亭林寺壁
董纪（明代）

事在梁陈史可稽，读书堆上草萋萋。多年不作青衣梦，几夜空萋白马嘶。

水底断碑犹有记，壁间醉墨可无题。老僧又送游人别，日落西林鸦乱啼。
题丛篁白兔图赠乔太宰公
顾璘（明代）

千岁灵毛雪点乾，九秋仙杵玉声寒。为怀脩竹长洲苑，暂下天边明月团。
资殿清惠陈公哀诗三首
刘克庄（宋代）

不比尧夫新悦泽，依然迂叟旧清羸。
末年先帝攀髯恨，几处遗民随泪碑。
上自易名真独断，史当立传要雄辞。
道山堂上分襟句，岂料今为绝笔诗。
和子搢秋晚出郭
李俊民（金朝）

陶写诗人得句忙，旧游能复忆嵩阳。山头云霁雨声歇，水面风来花信香。

今日事虽非向日，故乡景自胜他乡。杖藜忘却寻归路，独立河桥咏晚凉。
锦积堆为许季升题 其四
朱诚泳（明代）

万草千花次第开，园官收拾锦成堆。韶华一去真如梦，却向王维画里来。
晚行山中
关槐（清代）

溪壑恣晚眺，古木团幽森。落日下平楚，闲云生夕阴。

悠悠陟山陂，怅望抑何深。归来正苍莽，微月吐西岑。
元日山寺
范成大（宋代）

听熟朝鱼又暮钟，全将慵懒度三冬。
贪眠豹褥窗间日，怕拥驼裘陌上风。
登版自怜行蹭蹬，读碑仍怪视蒙笼。
少年豪壮今如此，略与残僧气味同。
缘识 其四十六
赵炅（宋代）

少年虽共语，不解老人心。莫作为闲事，高山似海深。
句
晃逈（宋代）

善思委顺世间法，於本真心而不动。
题候涛山观音寺寺徙自落迦
李攀龙（明代）

落迦山上古祗林，白马西来峡口深。月出尔时楼阁影，风还如是海潮音。

若非鹦鹉元能语，谁解莲花不染心。五十三员知识尽，可劳踪迹问浮沉。
送章德茂少卿使虏
杨万里（宋代）

雪後闻君策马蹄，长缨自请系撑犁。
光华剑佩伊吾北，弹压风涛瀚海西。
汉苑秦关愁外眼，边花寒月醉中题。
归来听履星辰上，谁道淮阴假镇齐。
天阙山绝句
徐铉（宋代）

散庭爱山客，凄凉怀古心。
寒风天阙晚，尽日倚轩吟。
满庭芳·石火光阴
佚名（宋代）

石火光阴，人身不久，算来生死难防。忽生或灭，恰似电争光。识破形骸假合，寻得个、出世仙方。思量后，回心向道，要认个法中王。时时常见面，同行同坐，同饮霞浆。同伴清风明月，同一志、同见天光。同相会，同师访道，同唱满庭芳。
清昼
陈棣（宋代）

庭院閒清昼，疏槐转午阴。
悄无人过眼，却有事经心。
续梦聊欹枕，牵愁拟破琴。
可怜精卫志，欲障海波深。
荆州即事 其二
晁公武（宋代）

初上蓬笼竹笮船，始知身是剑南官。沙头沽酒市楼暖，靳步买薪江墅寒。
观浙省新址
黄玠（元代）

钱唐故都犹丽雄，民居百万如蚁封。一夕熛怒赤熁空，市舍歘忽随歊风。

丞相夜下哀瘝恫，飞书走檄动帝聪。大宽赋入振乏穷，乃恢黄堂基益隆。

斯民子来争赴功，岂弟君子汲黯同。吴山蜿蜒若火龙，渴欲急水鳞甲红。

胡不移置山南东，远挹江上青数峰。冈阜回合水朝宗，环拱北极当天中。
陈子翔殿元
释元肇（宋代）

少年飞鹗上秋空，二十四青杨柳风。庭草未沾恩绶绿，种花空作状元红。

三更共渡追前事，半世生涯似梦中。燕子归来谈寂寞，旧巢零落布洲东。
自汀州下小刀溯流
郭之奇（明代）

一舟较掌宽，掀翻付濑速。盈雨溢浩滩，竞涛漏深谷。

俯瞰蟠石溢，直串嵌岩麓。颡过在山行，气转厚坤轴。

怒峡霹雷生，舞壑潜蛟肃。前有锁浪峰，上有号涧木。

喷薄吹片苇，交会来顷倏。巨垒惊象瞿，平沙乱鱼腹。

委宛飞流梭，贯穿经崖岫。短楫捷有神，长年暗理舳。

右左割巃嵷，谈笑开纠蓼。接瞬历纡盘，聚峦齐莽逐。

卧对疑胸浮，起坐怪踵蹴。沓来遇袖襟，涌去奔心目。

不知急澜凭，但觉往舟伏。旦昏几何时，千山破含蓄。

朝暾下辉波，晚霞碎沉碌。错认银河天，前川挂布瀑。

俯仰滔没中，渺哉天地粟。造物若相驱，为我省烦促。
古塞下曲
李颀（唐代）

行人朝走马，直指蓟城傍。
蓟城通漠北，万里别吾乡。
海上千烽火，沙中百战场。
军书发上郡，春色度河阳。
袅袅汉宫柳，青青胡地桑。
琵琶出塞曲，横笛断君肠。
亲友招呼鼎至简以二绝句
程公许（宋代）

倦客归来往不多，颇思散策日相过。
胶胶成扰败人意，那得长间共切磋。
赠□道人
叶适（宋代）

赤脚蓬头古观旁，沉迷人海意茫茫。
公卿见了无奇特，更说长生别有方。
司空赠太傅康国韩公挽辞五首
苏颂（宋代）

厚重资天粹，忠清袭世芳。
周臣言谔谔，汉相貌堂堂。
见象中台拆，伤时一鉴亡。
罢朝仍制服，卹礼厚公王。
送丁自南代祀嵩岳还龙虎山
凌云翰（元代）

泰华恒衡列四方，崧高维岳在中央。降神自昔生申甫，代祀于今轶汉唐。

羽士祝釐遵典礼，鸿儒染翰作文章。遥怜蕙帐归来鹤，长向山中护草堂。
旅馆
朱继芳（宋代）

仆行方请息，旅馆复相招。
小市三家聚，前村五里遥。
茅柴侵熟饮，松叶生凉烧。
犹有斜阳在，行吟忽断桥。
和人经隋唐间战处
徐夤（唐代）

孤军前度战，一败一成功。卷旆早归国，卧尸犹臂弓。

草间腥半在，沙上血残红。伤魄何为者，五湖垂钓翁。
得家书
张镃（宋代）

北堂萱独雁行疎，旅梦通宵只敝庐。
未暇拆封忙唤仆，先将安否问何如。
重来桐城
郭祥正（宋代）

碧水苍山照眼青，始知朱邑爱桐城。重来二十三年后，犹有斯民眷眷情。
兴州道中遇雨
张嵲（宋代）

非干秋色苦，客意自萧条。
谷口玄云恶，关门白露高。
泥涂连远驿，寒雨暗长郊。
谁念征衣薄，西风方怒号。
赠嗣直弟颂十首
黄庭坚（宋代）

饥渴随时用，悲欢触事真。
十方无壁落，中有昔怨人。
陈可复为予写戴笠图赋诗四首 其一
虞集（宋代）

浮云满空无所依，高冈独行来者稀。仙人冉冉遗松老，鸣鹿呦呦生草肥。

伐木远闻何处谷，顷筐近得故时薇。山中雨来雾先合，此日先生戴笠归。
多稼亭日色甚暖忽有雪数片自晴空而下已而复无
杨万里（宋代）

霁日何曾惹寸云，忽飞些子雪如尘。不知底处天花落，风里吹来数点春。
送子修入闽
陆游（宋代）

士生万里合鹏抟，憔悴青衫且自宽。
薄禄及亲虽共喜，远途将父亦诚难。
关山可厌风麈恶，蓬荜应思菽水欢。
只道耄年心似铁，诗成也作鼻辛酸。
灵峰洞
韩则愈（清代）

有峰拔地起，亭立三千尺。转折拾层级，洞天窥一隙。

幽邃直佛窟，传闻太守辟。岁月既已久，石上苔藓积。

洞门俯众山，双笋谁为擘。灵芝高可采，初月瀁金液。

小憩招白云，藉草欲晨夕。山僧不厌人，笋蕨喜留客，终老袪尘缨，优游此山泽。
吁嗟行走笔示张子石
钱谦益（清代）

君不见程孟阳，诗名粉绘垂琳琅。松圆一抔掩寂寞，孙枝两叶悲流亡。

又不见程善长，布衣侠骨今无两。佣保杂作购童稚，新安江头命两桨。

是时春寒雨飘萧，天容人意俱无憀。通眉长爪犹在眼，陈根绝哭不可浇。

练川故人望眼劳，㣫泥扶病来崇朝。摩顶执手心郁陶，日推脱粟身解袍。

喜心翻倒转呜咽，迷离老泪随风飙。吁嗟乎丹阳朋旧不可得，胜华通子谁省识。

白刃有客致伯禽，青山无人吊李白。老夫耄矣徒叹息，天地兵尘尚偪塞。

桃花照眼泪沾臆，且持村酒劝子石，一为歌行歌主客。
秋阴
黄庚（元代）

漠漠寒烟暗蓼汀，江涵雁影不分明。
一天暝色迷清书，云阁西风雨未成。
挽冬官周务斋先生三首 其一
林士元（明代）

归与远行棹，拜君新构堂。隔语尚款款，卧病原在房。

谓言不日好，并坐叙喧凉。何竟朝闻讣，凄兮夕感伤。

君上尚有母，膝下未生郎。平生忠孝节，一夜共琴亡。
幽兰
崔涂（唐代）

幽植众宁知，芬芳只暗持。
自无君子佩，未是国香衰。
白露沾长早，春风到每迟。
不如当路草，芬馥欲何为。
雨思
韩淲（宋代）

寂寂无人倍觉秋，雨声风色骤还收。高林背日孤城脚，细草堆烟古渡头。

中夜荒鸡刘石舞，上林飞雁子卿愁。相看篱菊岩花后，华发清尊可罢休。
将次六邑读子美诗有感
毕仲游（宋代）

苏岚背日千盘曲，淝渚迎风四面吹。此水此山吾有恨，杜陵才子不同时。
秋日程伯玉携诗见过次韵
孙应时（宋代）

秋声入梧桐，落叶惊瓮牖。
菊丛生细香，安排作重九。
幽子曳杖生，蓬门独搔首。
故人惠然来，新诗出琼玖。
欢言扫吾室，饾饤随所有。
高谈杂古今，疑义相可否。
当年醉翁意，固不在杯酒。
人生等一梦，谅无金石寿。
从渠拳钟鼎，未可薄藜糗。
斯须较荣枯，千载判妍丑。
君侯文章家，世胄衣冠后，
何伤回宪贫，正是裘牧友。
俗子揶揄人，古道陵迟久。
无劳问董龙，定是何鸡狗。
击瓯楼夜饮
冯伯规（宋代）

不上江亭数日间，雨余山色带清寒。
西风峭湛休围却，要放秋光入画阑。
中秋不见月
仲并（宋代）

照人明月故应圆，露冷风清八月天。
且看惊鸾呈妙舞，却愁落雁怯虚弦，
裙裾老去真聊尔，色笑公当一粲然。
小院不妨今夜雨，人间那有两婵娟。
送吴芥舟赴沅江县
成鹫（清代）

世涂仕宦如沸鼎，芥舟先生心独冷。世情临别多惆怅，东樵老僧笑鼓掌。

旁人问我笑何事，欲语不语难为计。默默谁知世外心，哓哓恐触时人讳。

请君听我款款陈，男儿出处各有真。山林朝市总一辙，伊周巢许非两人。

两人相知畴可匹，芥舟选官吾选佛。沅江岩邑大如拳，湖上官衙仅容膝。

强似山僧不出山，土壁茅茨蔽风日。时人莫笑沅江小，四面湖光周八表。

时人莫笑沅江贫，龙宫鲛室罗百珍。时人莫笑沅江僻，日近长安天咫尺。

时人莫笑沅江閒，弹琴隐几看青山。我笑先生怀利器，错节盘根曾未试。

藏锋敛锷直至今，甘与铅刀同钝置。我笑先生游兴高，六年两度陵波涛。

长风破浪理舟楫，春满洞庭如感劳。我笑先生最潇洒，琴鹤轻车随上下。

吟诗一路出湘潭，閒看儿童骑竹马。我笑先生清且廉，盘中苜蓿水晶盐。

移来粉署伴冰檗，清风拂拂吹紫髯。先生行矣勿复道，眼中之人殊草草。

长歌一曲反归来，彭泽闻之应笑倒。别后相思笑不休，笑到宦成人已老。
张可大甥与古愚家兄游阳孟岩已废而旧日之山
丘葵（宋代）

笑推窗户揖青山，茶鼎松风入耳潺。
老去已知今世错，贫来剩得此身閒。
漱流枕石心长在，涉水穿林步已难。
六十年来醉题壁，那知尚在白云间。
相和歌辞。乌夜啼二首
顾况（唐代）

玉房掣锁声翻叶，银箭添泉绕霜堞。毕逋发刺月衔城，

八九雏飞其母惊。此是天上老鸦鸣，人间老鸦无此声。

摇杂佩，耿华烛，良夜羽人弹此曲，东方曈曈赤日旭。

月出江林西，江林寂寂城鸦啼。昔人何处为此曲，

今人何处听不足。城寒月晓驰思深，江上青草为谁绿。
和蒲左丞有美座上观雪二首
陈师道（宋代）

高牙大纛晓登山，卷帐飞觞不避寒。
十二玉楼横合道，三千银避壮师干。
寺条已验遗蝗化，平陇宁虞宿麦乾。
预喜丰年惟太守，旋追宾从促杯盘。
再用韵十首
杨公远（宋代）

平生丘壑趣，閒雅更谁同。
养竹烟三径，栽花地一弓。
棋边消永日，琴上鼓薰风。
静里谋生计，优游道不穷。
夜雨歇怀渊才邦基
释德洪（宋代）

剧笑无因见秀眉，劳生会合恨难期。永怀京国旧游处，伏枕梦魂初破时。

战叶萧萧山雨后，绕床唧唧草虫悲。明年定复西归去，船尾何妨载我随。
与何光远赠答诗（龙女赠光远）
龙女（唐代）

坐久风吹绿绮寒，九天月照水精盘。

不思却返沈潜去，为惜春光一夜欢。
浣溪沙（春日）
王之道（宋代）

水外山光淡欲无。堤边草色翠如铺。绿杨风软鸟相呼。

牛蒡叶齐罗翠扇，鹿黎花小隘真珠。一声何处叫提壶。
临江仙·癸未除夕作
李慈铭（清代）

翠柏红梅围小坐，岁筵未是全贫。蜡鹅花下烛如银。钗符金胜，又见一家春。
自写好宜祛百病，非官非隐闲身。屠苏醉醒已三更。一声鸡唱，五十六年人。
赠刘宽夫昆季（一作赠刘侍郎兄弟三人同时及第）
章孝标（唐代）

文聚星辰衣彩霞，问谁兄弟是刘家。雁行云掺参差翼，

琼树风开次第花。天假声名悬日月，国凭骚雅变浮华。

曾穷晋汉儒林传，龙虎虽多未足夸。
雨中行二首 其一
樊铎（明代）

四月浓阴风雨来，挥鞭遥指碧山开。征夫讶渡前村水，傍柳穿花去复回。
水仙花四首
杨万里（宋代）

韵绝香仍绝，花清月未清。
天仙不行地，且借水为名。
深静轩为云石长老赋盖取杜少陵竹深留客处荷静纳凉时之句以扁其轩云
王绂（明代）

何处可追游，兹轩景最幽。穿林开小径，凿地引清流。

竹色明书幌，荷香散茗瓯。高僧尤好客，欲别更迟留。
秋怀三十六首 其十七
邵雍（宋代）

塞鸿犹未来，梁燕已辞去。云山千万重，相逢在何处。

岌嶪都城门，缭绕长亭路。风土败人衣，才新又成故。
和袁丞盖岭长松三首 其一
王质（宋代）

强名呼作大夫官，亘古摩空不免冠。但惜五封遭一点，宁如深岭撼风寒。
哭黄直卿寺丞二首
刘克庄（宋代）

当年出塞共临戎，箭满行营戌火红。
督府凯旋先请去，坚城筑火独无功。
身谋彼此皆迂阔，国事中间偶异同。
莫怪些词含哽噎，在时曾赏小诗工。
和刘原父从幸後苑观稻呈讲筵诸公
欧阳修（宋代）

禁御皇居接，香畦镂槛边。
分渠自灵沼，种稻满滮田。
六毇名居首，三农政所先。
擢茎蒙德茂，养实以时坚，
擢茎蒙德茂，养实以时坚。
晓谒龙墀罢，行瞻凤盖翩。
粹容知喜色，嘉瑞奏丰年。
衰病惭经学，陪游与俊贤。
安知帝力及，但乐岁功全。
拜赐秋风里，分行黼座前。
自怜台笠叟，来缀侍臣篇。
齿痛有感
陆游（宋代）

眼暗头童负圣时，齿牙欲脱更堪悲。
暮年渐解人间事，蒸食哀梨亦自奇。
寿徐主事父母
何乔新（明代）

金鸡喔喔华堂曙，佳气葱葱蔼如雾。凤笙吹空奏灵鼓，五采斑斓纷起舞。

座中仙翁蓬莱客，烱烱双瞳湛秋碧。北堂况是瑶池仙，鹤发萧萧映珠翟。

餐玉曾传却老方，姓名已入丹台藏。圣皇推恩加宠锡，金函宝敕颁明光。

长庚煌煌光照户，花底张筵列尊俎。新词唱彻鹤南飞，笑吸仙人掌中露。

小鬟吹笙隔云屏，却疑便是董双成。仙家元只在人世，何须泛海求蓬瀛。

贤郎久著金闺籍，翘首白云归未得。愿椿不老萱长存，年年岁岁承天泽。
禅人写真求赞 其五十四
释正觉（宋代）

鼻孔脩直，眉毛低垂。閒来一默，净扫馀思。秋水连天摩霁色，春风著木见游丝，撒开捏聚兮只个些儿。
晚望
贯休（唐代）

落日碧江静，莲唱清且闲。更寻花发处，借月过前湾。
送毛秘校罢
梅尧臣（宋代）

良骥不必大，腾羁已超迈。良弓不待寒，调弦自劲快。

宣城古大邑，听讼易聋聩。君能抉其塞，宰与民共赖。

自当割鸡用，刃必无钝败。尝闻开元时，令长多赐戒。

戒石今尚存，世异事不背。以此赠行行，无酒勿我怪。
江夏八咏之四右舒元舆榜
贺铸（宋代）

亭揭奇章榜，斯民孰去思。
多慙羊叔子，涕泗岘山碑。
中秋不见月偈
释持（宋代）

悟心容易息心难，息得心源到处闲。斗转星移天欲晓，白云依旧覆青山。
浣溪纱 春怨
曹溶（明代）

莺粟花开又别家，蘑芜绿上小窗纱，粉墙西去即天涯。

白雨偷将春令换，黄昏惯使客心邪，愁来那得好山遮。
重次前韵奉酬子由子开叔贡三舍人二首
苏颂（宋代）

都堂直北正衙西，同日三贤拜紫泥。
供张府泉批敕赐，刊碑朱紫典签携。
姓名非夕金瓯覆，手笔他年玉简题。
制诏温纯诗什健，若非元白更谁齐。
四明月
胡仲弓（宋代）

冬月如御史，正色凝云端。
风霜何凛凛，一见应胆寒。
乌飞绕三匝，禁树相团栾。
心术晦昧人，不敢抬头看。
九日侍宴应制
崔国辅（唐代）

运偶千年圣，时传九日神。尧樽列钟鼓，汉阙辟钩陈。

金箓三清降，琼筵五老巡。始惊兰佩出，复咏柏梁新。

云雁楼前晚，霜花酒里春。欢娱无限极，书剑太平人。
陪留守余处恭、总领钱进思、提刑傅景仁游清
杨万里（宋代）

已守台城更石城，不知并力或分营。
六师只遣环天阙，一垒真成借寇兵。
向者王苏俱解此，冤哉隗愶可怜生。
若言虎踞浑堪倚，万岁千秋无战争。
题郑大有隐居
李商隐（唐代）

结构何峰是，喧闲此地分。石梁高泻月，樵路细侵云。

偃卧蛟螭室，希夷鸟兽群。近知西岭上，玉管有时闻。
剃发诵为澄月上人出世 其二
何绛（明代）

因缘大事莫逡巡，今日君身即佛身。切莫自誇独尊我，云门一棒最惊人。
赛神曲
王建（唐代）

男抱琵琶女作舞，主人再拜听神语。新妇上酒勿辞勤，

使尔舅姑无所苦。椒浆湛湛桂座新，一双长箭系红巾。

但愿牛羊满家宅，十月报赛南山神。青天无风水复碧，

龙马上鞍牛服轭。纷纷醉舞踏衣裳，把酒路旁劝行客。
郊庙歌辞。享太庙乐章。大顺舞
郑絪（唐代）

於穆时文，受天明命。允恭玄默，化成理定。

出震嗣德，应乾传圣。猗欤缉熙，千亿流庆。
送慧禅人往上江糴麻米
释正觉（宋代）

石霜拈处最分明，万万千千一粒生。
归日饭香穿鼻吼，相呼作舞下堂行。
采莲子·菡萏香莲十顷陂
皇甫松（唐代）

菡萏香连十顷陂(举棹)，小姑贪戏采莲迟(年少)。
晚来弄水船头湿(举棹)，更脱红裙裹鸭儿(年少)。
走笔谢人送酒
韩驹（宋代）

此身投老倦黄埃，傍水柴扉晚自开。百万愁城攻不破，正须从事斩关来。
寄题赵叔平嘉树亭
苏舜钦（宋代）

嘉树名亭古意同，拂檐围砌共青葱。午阴闲淡茶烟外，晓韵萧疏睡雨中。

开户常时对君子，绕轩终日是清风。盘根得地年年盛，岂学春林一晌红。
赋得白云抱幽石诗
孔范（南北朝）

白云浮远盖，飘飘绕石飞。带莲萦锦色，拂镜下仙衣。

阵结香炉隐，罗成玉女微。能感荆王梦，阳台杂雨归。
和陶渊明二十首 其六
陈造（宋代）

张竦诋陈遵，彼此竟谁是。徐公今似优，昔行未容毁。

中年覆觞过，畏病乃能尔。儿辈无真见，缊袍贤锦绮。
题肤功雅奏图
傅于亮（明代）

运筹前后著勋殊，附臂频催入帝都。圯上有书留报汉，胸中操算立降胡。

天山自昔凭三箭，辽左而今仗一夫。秉铖纷纷论制胜，笑谈尊俎似君无。
初寒病中有感
陆游（宋代）

楚水枫林霜露新，白头一叟正吟呻。
牛衣未起王章疾，马磨何吟许靖贫。
治道本来存简册，神州谁与静烟尘？新亭对泣犹稀见，况觅夷吾一辈人！
崔驸马山池重送宇文明府（得苗字）
岑参（唐代）

竹里过红桥，花间藉绿苗。池凉醒别酒，山翠拂行镳。

凤去妆楼闭，凫飞叶县遥。不逢秦女在，何处听吹箫。
昌英知县叔作岁坐上，赋瓶里梅花，时坐上九
杨万里（宋代）

衣染龙涎与麝脐，裁云剪月作冰肌。
小瓶雪水无多子，只篸横斜一两枝。
清明
冯时行（宋代）

律历调元气，氛埃廓景风。
清时归在宥，憔悴得冲融。
日御元来正，王春自昔同。
野人看气象，暂觉百忧空。
十五夜月色皦然有顷云生遂不复见
陆游（宋代）

北望但空阔，南望横群山。
青天无翳行素月，寥寥永夜非人间。
九酝浆成老仙醉，六铢衣薄天宫寒。
翠眉真人不火食，小立环佩风珊珊。
横空邀我海山去，缥缈万里骖青鸾。
相携一笑在云表，徐看玉宇飞金盘。
宣湛即事
陶安（明代）

水退潜鱼露，洲宽落雁多。裹粮山估集，击鼓野巫歌。

纸帐春生梦，瓷杯夜酌酡。朔风吹雨至，行旅叹蹉跎。
偈倾一百六十九首
释智朋（宋代）

当年一曲脱空歌，急水滩头鸟作窠。
知是翻謄经几手，没譊讹处有譊讹。
送海印长老赴峨眉都僧正二首 其一
赵抃（宋代）

归根落叶舞秋风，入蜀分携瀫水东。欲别何烦示圆相，普贤今作主人翁。
录汉唐事六言五首
刘克庄（宋代）

渔阳之鼓动地，蚩尤之旗竟天。
梨园弟子按乐，竹宫方士求仙。
滁州杂诗
赵绍祖（清代）

欲访琴台迹已平，琅邪溪畔独循行。居人但说欧阳子，谁问当时李幼卿。
守岁
李世民（唐代）

暮景斜芳殿，年华丽绮宫。
寒辞去冬雪，暖带入春风。
阶馥舒梅素，盘花卷烛红。
共欢新故岁，迎送一宵中。
十月一日
邹浩（宋代）

杉松无数拥高坟，想见今朝奠酒樽。惟我罪深难赦宥，五千里外惨销魂。
和马公弼夜雨
杨万里（宋代）

一雨未辞泥至腰，新寒疠气喜全消。
都人得此正希阔，远客幡然成寂寥。
声在疏檐与黄叶，梦听禁漏近丹霄。
愁心却被诗勾引，始觉君家我里遥。
九月十六日广雅尚书宅集即席赠别樊按察分得佳韵 其二
李希圣（清代）

时艰相对暂开怀，禁鼓沈沈动六街。天遣湖山供啸傲，夜谈风月杂诙谐。

新诗漫拟宫中草，往事都如梦里槐。老去周郎才笔在，弓衣传唱遍吴娃。
送僧晚容
曾巩（宋代）

飞光无停芳岁阑，群阳不行寒气动。
疏篁有韵窗含雪，重幕无温笔栖冻。
萧条山草叶始枯，绰约江梅蕊先弄。
无人为我取酒斟，有客来前乞诗送。
多情为客不能已，卷纸连书笔锋纵。
七言百字拙且卑，俗眼方憎汝休重。
题刁光胤画册
赵慎（宋代）

秋雨池塘透晚凉，蜻蜓飞处白蘋香。江南风景堪图画，怪得先生一□长。
送廷允决曹解官舟行赴阙 其一
刘弇（宋代）

由来佳掾推三语，故有能名擅一方。投分稠人期李郭，平心他日到于张。

囹扉尽洗沉冤魄，贯索时分入夜光。举世谩嗟岐路涩，只今腾踏见飞黄。
拟长吉十二月乐辞
周密（宋代）

双丸倦掷羲和手，傩鼓烘炉传寿酒。莫惊锦瑟换华年，东风已入吴宫柳。
送龙茶与许道人
欧阳修（宋代）

颍阳道士青霞客，来似浮云去无迹。
夜朝北斗太清坛，不道姓无人不识。
我有龙团古苍璧，九龙泉深一百尺。
凭君汲井试烹之，不是人间香味色。
登瓜步山二首
梅尧臣（宋代）

山上浓云合，江南暴雨来。
将归林下岭，中路遇风雷。
心速湾犹远，行迟伴屡催。
舟师添系缆，儿女望人回。
乞出过传法闻伯齐归姚江
楼钥（宋代）

扶病还朝一秃翁，重来宁免笑何公。
梦魂长是寻云北，归路何时向浙东。
深愿耸身随画鷁，空劳举目送飞鸿。
主人行所终须到，最忆东轩一枕风。
屏居
释文珦（宋代）

屏居泉石间，所乐在閒纵。
山田与山果，皆吾手自种。
禾穗已垂颖，栗包初拆缝。
一鲍既可期，肯复作诗用。
秋来
李贺（唐代）

桐风惊心壮士苦，衰灯络纬啼寒素。
谁看青简一编书，不遣花寒粉空蠹。
思牵今夜肠应直，雨冷香魂吊书客。
秋坟鬼唱鲍家诗，恨血千年土中碧。
九锁山十咏
王易简（唐代）

天吴泣海枯，化石空山中。
陵谷历千变，倒倚蓬莱风。
铁壁立峭绝，轂波漾玲珑。
前岩寄游屧，大巧藏神功。
素屏三十丈，画手谁与同。
题菊
钱文（宋代）

野菊斑斑澹月华，青天如纸雁行斜。寒香留到冰霜地，不见江南百草花。
句
张庭坚（宋代）

儋耳百年经僻陋，眉山二老继驱除。